אמש (א') דיווחה כתבת תאגיד השידור 'כאן' כי שר החינוך וחבר הקבינט המדיני בטחוני נפתלי בנט תומך במהלך להכנסת פועלים ערבים מעזה לעבודה בשטח ישראל . זאת על מנת להוריד את 'מפלס הזעם' בקרב ערביי עזה.

בדיווח נאמר כי המלצת בנט הינה בניגוד לעמדת שב"כ בנושא, אשר מתנגד בתוקף כבר מספר שנים לעניין. את הדברים אמר בנט בישיבת הקבינט בסוף השבוע שעבר.

לדברי בנט "ישראל לא צריכה לחנוק את התושבים אלא לירות במחבלים". השר לבטחון פנים גלעד ארדן תמך אף הוא במהלך וטען כי הכנסת פועלים תשפיע על שיקולי חמאס בעימות עתידי.

עוד נאמר כי באם יחתם הסכם בתקופה הקרובה עם חמאס יתכן והוא יכיל סעיף בנוגע להכנסת פועלים ערבים מעזה. עם זאת כרגע לא מדובר במהלך העומד להחתם וההסכם המתרקם כעת מדבר רק אודות הכנסת משאיות דלק ומשכורות לבכירי חמאס במימון קטר.

אמש דווח כי נמשכים המגעים לעסקה הנרקמת בתיווך מצרים וקטאר להבאת 'רגיעה' לרצועה. ביום שישי פורסם כי העסקה, כוללת הפסקת הלחימה על ידי החמאס ברצועת עזה בתמורה לדלק שיכנס לרצועה במימון קטרי ומשכורות לפקידי חמאס ברצועה.

כרגע נראה כי ישראל לא תתפשר על מנגנוני הפיקוח דרכם יועברו הכספים זאת כדי לוודא שהכסף לא יגיע לפעילויות הטרור של חמאס.

על פי המתווה הנרקם שפורסם בכאן חדשות, בשלב ראשון יופסקו ההפגנות בגדר. בשלב השני ישראל תכניס לרצועה משאיות דלק במימון קטרי ובשלב השלישי קטר תממן את משכורות הפקידים שיקצץ אבו מאזן.

בשבת האחרונה נפגשו אבו מאזן ונשיא מצרים א סיסי בשארם א שיח בסיני לדיון בנושא ההסכם הנרקם עם חמאס. בפגישה הודיע אבו מאזן כי כל עוד משכורות לאנשי חמאס ישולמו מהכסף הקטרי הם יתנגדו לעסקה בכל דרך.